Universiteitsbestuurder vas oor valse matrieksertifikaat net voor aftredeLesiba Lazarus Lebelo (Foto aan Maroela Media verskaf deur die SAPD) Lesiba Lazarus Lebelo (59), bestuurder van arbeidsverhoudinge aan die Universiteit van Limpopo se Turfloop-kampus, het Woensdag in die hof verskyn nadat hy Dinsdagaand by sy huis in Polokwane in hegtenis geneem is op aanklag van bedrog. “Lebelo is vrygelaat op borgtog van R3 000 in die Mankweng-landdroshof,” het lt. Robert Netshiunda, woordvoerder van die polisie, in ŉ verklaring gesê. Hy het glo ŉ vervalste matrieksertifikaat gebruik om in 1996 aansoek te doen vir ŉ pos by die universiteit. “Die aanvanklike ondersoek dui daarop dat die reeksnommer van die matrieksertifikaat aan iemand anders behoort,” het Netshiunda bygevoeg. Dit beteken hy het op ŉ bedrieglike wyse meer as R10 miljoen die afgelope 19 jaar tydens sy dienslewering verdien. Lesiba, wat aan die einde van die maand sou aftree, moet op 26 November weer in die hof verskyn. Hy is by sy huis in Peninapark in Polokwane in hegtenis geneem.